ออมสินขยับกู้5ปีดอก3%
ออมสินเตรียมขนซอฟต์โลน 3.4 หมื่นล้านบาท ช่วยผู้ประสบภัยกู้ซื้อบ้านราคาไม่เกิน 3 ล้านบาท
13 มิ.ย. 2555

ออมสินเตรียมขนซอฟต์โลน 3.4 หมื่นล้านบาท ช่วยผู้ประสบภัยกู้ซื้อบ้านราคาไม่เกิน 3 ล้านบาท 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินเตรียมออกสินเชื่อซอฟต์โลนวงเงินประมาณ 3.4 หมื่นล้านบาท อย่างเป็นทางการเร็วๆ นี้ เพื่อปล่อยกู้บรรเทาผลกระทบให้กับผู้ประสบภัย แยกออกเป็น 2 กรณี 
กรณีแรก เป็นสินเชื่อเพื่อที่อยู่อาศัย หรือสินเชื่อเคหะ ปล่อยกู้สูงสุดรายละไม่เกิน 3 ล้านบาท คิดอัตราดอกเบี้ย 3% นาน 5 ปี 
กรณีที่สอง เป็นการปล่อยกู้สินเชื่อเพื่อบรรเทาผลกระทบให้กับผู้ประกอบการรายย่อย (เอสเอ็มอี) ปล่อยกู้ได้สูงสุดรายละไม่เกิน 30 ล้านบาท คิดอัตราดอกเบี้ย 3% นาน 5 ปี เช่นกัน 
ทั้งนี้ สินเชื่อซอฟต์โลนดังกล่าว เป็นไปตามข้อตกลงของธนาคารแห่งประเทศไทย (ธปท.) เรื่องการให้ความช่วยเหลือทางการเงินแก่ผู้ได้รับความเสียหายจากอุทกภัยปี 2554 ซึ่งในจำนวนเงิน 3.4 หมื่นล้านบาทนี้ แบ่งเป็นเงินซอฟต์โลนจาก ธปท.จำนวน 2.5 หมื่นล้านบาท และเงินสมทบจากธนาคารออมสินอีก 9,000 ล้านบาท 
“โครงการนี้เปิดรับทั้งลูกหนี้เดิมที่ต้องการขอสินเชื่อเพิ่ม และลูกหนี้ที่ต้องการรีไฟแนนซ์หนี้จากธนาคารเดิม ซึ่งในกรณีที่บ้านเสียหาย หรืออยากย้ายบ้านก็สามารถขอกู้เพิ่มได้แต่ต้องอยู่ภายในวงเงินไม่เกิน 3 ล้านบาท หรือกรณีที่ทำงานน้ำท่วมมีปัญหาเรื่องรายได้ก็สามารถเข้าโครงการนี้ได้เช่นกัน” นายเลอศักดิ์ กล่าว 
รายงานข่าวจากธนาคารอาคารสงเคราะห์ (ธอส.) เปิดเผยว่า โครงการบ้าน ธอส.–ธปท. เพื่อผู้ประสบอุทกภัย หรือสินเชื่อซอฟต์โลนให้ลูกหนี้ที่ได้รับผลกระทบจากอุทกภัย สามารถกู้ซื้อบ้านได้ในราคาไม่เกิน 3 ล้านบาท คิดดอกเบี้ย 3% นาน 5 ปี ได้ปล่อยกู้เต็มวงเงินที่เตรียมไว้ 9,000 ล้านบาทแล้ว ส่วนวงเงินสำรองที่เตรียมไว้อีก 5,500 ล้านบาท คาดว่าจะมีลูกค้าเข้ามายื่นเอกสารครบตามวงเงินที่ตั้งไว้ภายในวันนี้ 
ทั้งนี้ ในเบื้องต้นคาดว่าน่าจะมีผู้ที่ได้รับประโยชน์จากโครงการสินเชื่อดังกล่าวไม่น้อยกว่า 1 หมื่นราย 
สินเชื่อดังกล่าวถือเป็นการดำเนินตามนโยบายรัฐบาลที่ต้องการช่วยเหลือผู้ที่ได้รับความเสียหายจากอุทกภัยปี 2554 โดยธนาคารแห่งประเทศไทย ได้จัดสรรวงเงินกู้อัตราดอกเบี้ยต่ำ หรือซอฟต์โลน จำนวน 6,000 ล้านบาท รวมกับวงเงินสมทบจาก ธอส. อีกจำนวน 3,000 ล้านบาท รวมเป็นวงเงิน 9,000 ล้านบาท สำหรับนำมาปล่อยสินเชื่อบ้านดอกเบี้ยต่ำ “โครงการบ้าน ธอส.–ธปท. เพื่อผู้ประสบอุทกภัย” สำหรับลูกค้าเดิมและลูกค้าใหม่ ให้กู้เพื่อซื้อ ปลูกสร้าง ต่อเติม ไถ่ถอน ชำระหนี้ที่อยู่อาศัย ซื้ออุปกรณ์ฯ และลดดอกเบี้ย วงเงินให้กู้ต่อรายไม่เกิน 3 ล้านบาท คิดอัตราดอกเบี้ยคงที่ 3% ต่อปี นาน 5 ปีแรก 
หลังจากนั้นจะปรับเปลี่ยน กรณีลูกค้าสวัสดิการจะคิดอัตราดอกเบี้ยเท่ากับ MRR –1.00% กรณีลูกค้ารายย่อยทั่วไปจะคิดอัตราดอกเบี้ย เท่ากับอัตราดอกเบี้ยลูกค้ารายย่อยชั้นดี (MRR) –0.50% เงินกู้ชุดนี้จะปล่อยเฉพาะกรณีกู้ชำระหนี้เกี่ยวกับที่อยู่อาศัย/ซื้ออุปกรณ์ หรือสิ่งอำนวยความสะดวก คิดอัตราดอกเบี้ยเท่ากับ MRR
ที่ผ่านมา ธอส.ได้ทำเรื่องขอเงินซอฟต์โลนจาก ธปท. รวม 1 หมื่นล้านบาท แต่ ธปท.อนุมัติวงเงินก้อนแรกให้ 6,000 ล้านบาท รวมกับเงินสมทบของ ธอส. 3,000 ล้านบาท ซึ่งขณะนี้มีลูกค้ายื่นขอสินเชื่อเต็มวงเงินแล้ว จึงยังเหลือเงินซอฟต์โลนจาก ธปท. อีก 4,000 ล้านบาท